Document ID: 31997R0779

Nõukogu määrus (EÜ) nr 779/97,
24. aprill 1997,
püügikoormuse reguleerimise korra kehtestamise kohta Läänemerel
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 43,
võttes arvesse komisjoni ettepanekut, [1]
võttes arvesse Euroopa Parlamendi arvamust, [2]
võttes arvesse majandus- ja sotsiaalkomitee arvamust [3]
ning arvestades, et:
vastavalt 1994. aasta ühinemisaktile kohaldatakse vetele juurdepääsu korraldamisel üleminekukorda kuni ühenduse kalapüügilubade süsteemi kehtestamiseni; kõnealune kord on sätestatud komisjoni määruses (EÜ) nr 3237/94; [4]
kõnealuse korraga seoses on vaja vastu võtta ühenduse meetmed, millega määratakse kindlaks vetele ja kalavarudele juurdepääsu ning kalapüügi tingimused ning kehtestatakse ühenduse kalapüügilubade süsteem; käesoleva määrusega kehtestatakse sellised meetmed;
on tarvis koguda andmeid ühenduse laevade püügikoormuse kohta kõnealuse korra alusel reguleeritavates kalapüügipiirkondades, et kujundada selgem arusaam nende kalavarude kasutamise kohta;
püügikoormuse järelevalve korra kehtestamine on lipuliikmesriigi ülesanne; seetõttu on tarvis tagada juhtimis- ja kontrollimenetluste selgus ja arusaadavus ning õiglane iseloom;
püügikoormuse järelevalve Läänemerel ei piira nõukogu tegevust püügikoormuse astmete kindlaksmääramisel nõukogu 20. detsembri 1992. aasta määruse (EMÜ) nr 3760/92 (millega luuakse ühenduse kalanduse ja akvakultuuri süsteem) [5] artiklis 8 ettenähtud korras, selleks et eelkõige arvesse võtta kalavarude olukorda kõnealuses piirkonnas,
ON VASTU VÕTNUD KÄESOLEVA MÄÄRUSE:
Artikkel 1
Käesoleva määrusega kehtestatakse püügikoormust reguleeriva süsteemi rakenduskord liikmesriikide suveräänsete õiguste või jurisdiktsiooni alla kuuluvates IBSFC püügipiirkondades (alarajoonid 22-32).
Süsteem jõustub 1. jaanuaril 1998.
Artikkel 2
1. Liikmesriigid koostavad nimekirjad oma lipu all sõitvate kalalaevadest, millele on antud luba tegelda lisas määratletud kalapüügiga.
2. Liikmesriigid võivad hiljem oma nimekirjadesse kantud laevu asendada või kanda nimekirjadesse teisi laevu, tingimusel et kõnealustel laevadel on kalapüügiõigus ja et seda tehakse vastavalt määruse (EMÜ) nr 3760/92 artikli 11 kohaldamisest tulenevatele asjakohastele tingimustele.
Artikkel 3
Iga liikmesriik annab vastavalt nõukogu 27. juuni 1994. aasta määrusele (EÜ) nr 1627/94 (millega nähakse ette kalapüügilube käsitlevad sätted) [6] välja kalapüügiload oma lipu all sõitvatele laevadele, mis tegelevad lisas nimetatud kalapüügiga.
Artikkel 4
1. Liikmesriigid saadavad komisjonile hiljemalt 30. märtsiks 1997 laevade artiklis 2 osutatud nimekirjadega seotud info.
2. Liikmesriigid teatavad komisjonile korrapäraselt kõikidest muudatustest lõikes 1 osutatud infos.
3. Komisjon edastab lõigetes 1 ja 2 osutatud info teistele liikmesriikidele.
Artikkel 5
Vajaduse korral võib nõukogu määruse (EMÜ) nr 3760/92 artikli 8 lõikes 4 ettenähtud korras kehtestada püügikoormuse astmed, silmas pidades eelkõige lisas nimetatud kalapüügiga seotud kalavarude seisundit.
Artikkel 6
1. Liikmesriigid võtavad meetmeid, et tagada järelkontroll oma lipu all sõitvatele laevadele määratud püügikoormuse üle lisas nimetatud kalapüügil.
2. Tagamaks käesolevas määruses nimetatud püügikoormuse reguleerimise korra täitmist, võtab nõukogu enne 31. detsembrit 1997 komisjoni hiljemalt 30. juuniks 1997 esitatud ettepaneku põhjal vastu otsuse muudatuste tegemiseks nõukogu 12. oktoobri 1993. aasta määruses (EMÜ) nr 2847/93 (millega luuakse ühise kalanduspoliitika suhtes rakendatav kontrollisüsteem), [7] eriti selle II jaotise punktis a, mis käsitleb püügikoormusega seotud andmete kandmist püügipäevikusse, laevade nimekirjade komisjonile edastamise korda, püügikoormusega seotud andmete kogumist liikmesriikide poolt ning püügikoormuse koguandmete edastamist komisjonile.
Artikkel 7
1. Käesolevat määrust kohaldatakse laevade suhtes, mille perpendikulaaride vaheline pikkus on üle 15 meetri ja kogupikkus üle 18 meetri.
2. Kõnealusest piirväärtusest väiksema pikkusega laevade püügikoormuse kohta tehakse üldarvestus iga kalapüügiliigi kohta eraldi.
Artikkel 8
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Luxembourg, 24. aprill 1997

Labels: 12
20
18
6